S-86/2017

Mál þetta, sem dómtekið var 28. síðasta mánaðar, var höfðað með ákæru útgefinni af lögreglustjóranum á höfuðborgarsvæðinu 7. mars síðastliðinn, á hendur P-x-x S-x-x, kt. 000000-0000, Flatahrauni 7 í Hafnarfirði, „fyrir eftirtalin umferðar- og fíkniefnalagabrot framin í Reykjavík nema annað sé tekið fram, með því að hafa:

1. Föstudaginn 4. nóvember 2016, ekið bifreiðinni [...] sviptur ökurétti, undir áhrifum áfengis (vínandamagn í blóði mældist 1,12‰) og óhæfur til að stjórna henni örugglega vegna áhrifa ávana- og fíkniefna (í blóði mældist 385 ng/ml af metamfetamíni, 11 ng/ml af tetrahýdrókannabínól og að auki mældist amfetamíni í þvagi) um Jafnasel, uns lögregla stöðvaði aksturinn við Jakasel nr. 6. [...]

2. Fimmtudaginn 1. desember 2016, ekið bifreiðinni [...] sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóði mældist 55 ng/ml af metamfetamíni og 4,9 ng/ml af tetrahýdrókannabínól og að auki mældist amfetamín í þvagi) um Nýbýlaveg við Engihjalla í Kópavogi, uns lögregla stöðvaði aksturinn. [...]

3. Laugardaginn 17. desember 2016, ekið bifreiðinni [...] sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóði mældist 3,0 ng/ml af tetrahýdrókannabínól) um Lyngháls, uns ákærði stöðvaði akstur á bifreiðastæði við Stuðlaháls 2 og lögregla hafði afskipti af honum. [...]

4. Fimmtudaginn 5. janúar 2017, ekið bifreiðinni [...] sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóði mældist 325 ng/ml af metamfetamíni, 11 ng/ml af tetrahýdrókannabínól og að auki mældist amfetamíni í þvagi) um Skógarsel, uns lögregla stöðvaði aksturinn á móts við Miðskóga, á sama tíma fyrir að hafa haft í vörslum sínum 1,25 g af maríhúana og 6 ecstasy (MDMA) töflur sem fundust við leit lögreglu í bifreiðinni. [...]

Teljast brot þessi varða við 1. og 2. mgr. 45. gr. a. og 1. mgr. 48. gr. og brot í lið 1. varðar að auki við 1., sbr. 2. mgr., 45. gr., allt sbr. 1. mgr. 100. gr., umferðarlaga nr. 50/1987, sbr. 1. gr. laga nr. 48/1997 og 5. gr. laga nr. 66/2006, og brot í lið 4. varðar að auki við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006.

Jafnframt er þess krafist að ofangreind fíkniefni, 1,25 g af maríhúana og 6 ecstasy (MDMA) töflur, sem hald var lagt á, verði gerð upptæk samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Um málsatvik er skírskotað til framangreindrar ákæru.

Ákærði hefur fyrir dómi skýlaust játað að hafa framið þau brot sem honum eru gefin að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæða í ákæru. Ákærði hefur því unnið sér til refsingar.

Ákærði krefst vægustu refsingar sem lög leyfa og gerir verjandi hans kröfu um þóknun sér til handa, sem greiðist úr ríkissjóði. Af hálfu ákærða var meðal annars frá því greint að hann hafi vilja til að taka sig á, að hann væri í fastri vinnu og með þrjú börn á framfæri.

Samkvæmt framlögðu sakavottorði á ákærði að baki sakaferil sem nær aftur til ársins 2001, en þar af hafa eftirgreind brot áhrif við ákvörðun refsingar í máli þessu. Hann samþykkti greiðslu sektar og tímabundna sviptingu ökuréttar með sátt hjá lögreglustjóra 14. október 2008 fyrir nokkur brot gegn ákvæðum umferðarlaga, þar á meðal fyrir ölvunarakstur. Með annarri slíkri sátt 13. ágúst 2009 samþykkti hann sektargreiðslu og tímabundna ökuréttarsviptingu, fyrir sams konar brot. Með tveimur öðrum þess háttar sáttum 20. nóvember 2009 og 19. ágúst 2010, gekkst hann undir sektargreiðslur sekta fyrir að aka sviptur ökurétti, í síðara skiptið einnig fyrir önnur umferðarlagabrot en af því tagi sem hann er nú sakfelldur fyrir. Með dómi 15. maí 2012 var hann dæmdur í nítíu daga fangelsi og sviptur ökurétti ævilangt fyrir ýmis umferðarlagabrot, þar á meðal fyrir að aka sviptur ökurétti og undir áhrifum áfengis og ávana- og fíkniefna. Með dómi 9. október 2013 var hann dæmdur í nítíu daga fangelsi og ævilöng ökuréttarsvipting hans áréttuð, vegna umferðarlagabrota, þar á meðal að aka sviptur ökurétti og undir áhrifum áfengis og ávana- og fíkniefna, en brotin framdi hann fyrr á því ári. Með dómi 25. júní 2015 var hann dæmdur í fjögurra mánaða fangelsi og ævilöng ökuréttarsvipting hans áréttuð, vegna hraðaksturs, sviptingaraksturs og aksturs undir áhrifum ávana- og fíkniefna, en brotin framdi hann fyrr á því ári. Með dómi 15. janúar 2016 var hann dæmdur í 45 daga fangelsi fyrir hrað- og sviptingarakstur, en þau brot framdi hann 20. desember 2013, fyrir uppsögu dómsins frá 26. júní 2015 og var því gerður hegningarauki við þann dóm. Með dómi 12. apríl 2016 var hann dæmdur í fimm mánaða fangelsi og ævilöng ökuréttarsvipting hans áréttuð, vegna ýmissa brota, þar á meðal fyrir að aka sviptur ökurétti og undir áhrifum ávana- og fíkniefna. Brotin framdi 25. og 27. október 2015, fyrir þann tíma sem framangreindur dómur 15. janúar 2016 gekk. Nú síðast var ákærði dæmdur í átta mánaða fangelsi og ævilöng ökuréttarsvipting hans áréttuð, vegna brota hans með því að aka sviptur ökurétti og undir áhrifum áfengis og ávana- og fíkniefna, en þau brot framdi hann 9. nóvember 2015, eða fyrir þann tíma sem framangreindir dómar frá 15. janúar og 12. apríl 2016 gengu.

Að framangreindum sakaferli virtum, sbr. 5. tl. 1. mgr. 70. gr. almennra hegningarlaga nr. 19/1940 og eftir 77. gr. sömu laga, þykir refsing ákærða hæfilega ákveðin fangelsi í átján mánuði. Ekki eru efni til að skilorðsbinda þá refsingu.

Með vísan til 3. mgr. 101. gr. umferðarlaga, er ævilöng ökuréttarsvipting ákærða áréttuð.

Ákærði hefur fallist á kröfu ákæruvalds um upptöku eins og henni er lýst í ákæru. Á grundvelli 6. mgr. 5. gr. laga nr. 65/1974, skal ákærði sæta upptöku á hinum haldlögðu fíkniefnum, eins og nánar greinir í dómsorði.

Með vísan til framangreinds og 1. mgr. 218. gr. laga nr. 88/2008, er ákærði dæmdur til að greiða sakarkostnað málsins, sem ekki þykja efni til að fella að neinu leyti á ríkissjóð. Sakarkostnaður málsins er samkvæmt yfirliti um slíkan kostnað og með stoð í öðrum framlögðum gögnum 544.659 krónur vegna rannsóknaraðgerða, og þóknun skipaðs verjanda ákærða, B-kk-ef H-kk-ef hæstaréttarlögmanns, sem þykir hæfilega ákveðin 126.480 krónur, að meðtöldum virðisaukaskatti.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, P-x-x S-x-x, sæti fangelsi í átján mánuði.

Ákærði er sviptur ökurétti ævilangt.

Ákærði skal sæta upptöku á 1,25 g af maríhúana og sex ecstasy (MDMA) töflum, sem lagt var hald á.

Ákærði greiði 671.059 krónur í sakarkostnað, þar með talda þóknun skipaðs verjanda síns, B-kk-ef H-kk-ef hæstaréttarlögmanns, 126.480 krónur.

H-kk-nf Þ-kk-nf